། དཔལ་ལྡན་ལྷ་མོ་དམག་ཟོར་རྒྱལ་མོའི་བསྙེན་སྒྲུབ་ལས་གསུམ་གྱི་རྣམ་གཞག་བཞུགས་སོ། །
༄༅། ། མི་འགྱུར་བདེ་ཆེན་རང་བཞིན་ཆོས་ཀྱི་སྐུ། ། རྣམ་དག་སྒྱུ་མའི་གར་མཛད་དྲག་མོའི་གཟུགས། ། རྣལ་འབྱོར་བུ་བཞིན་སྐྱོང་མཛད་བཅོམ་ལྡན་མ། ། དམག་ཟོར་རྒྱལ་མོའི་ཞབས་ལ་ཕྱག་འཚལ་ལོ། ། འདིར་དཔལ་ལྡན་ལྷ་མོ་དམག་ཟོར་རྒྱལ་མོའི་བསྙེན་སྒྲུབ་ལས་གསུམ་ལ་ཇི་ལྟར་འཇུག་ཅིང་ཉམས་སུ་བླང་བའི་ཚུལ་ཁྲིགས་སུ་བསྡེབ་པ་ནི་འདི་ལྟར་ཤེས་པར་བྱའོ། ། བསྙེན་སྒྲུབ་ལས་གསུམ་ལ་འཇུག་པའི་ཚུལ་དངོས་བརྗོད་པར་བྱ་སྟེ། དེ་ཡང་བསྙེན་སྒྲུབ་ལས་གསུམ་ཞེས་པའི་གོ་དོན་ནི། འཇིག་རྟེན་ན་ཕ་རོལ་པོ་དང་གཡུལ་འགྱེད་པར་ནུས་པའི་དཔུང་གི་ཚོགས་རྣམས་ལ་ཐོག་མར། ཟས་གོས་དང་ཡུལ་ཞིང་སོགས་དུ་མ་ཞིག་བྱིན་ནས་ཡུན་རིང་དུ་མགུ་བར་བྱེད་པ་ལྷུར་ལེན་པ་ལྟར། དམ་ཚིག་དང་སྡོམ་པ་ལེགས་པར་བསྲུང་ཞིང་། ལྷའི་རྣལ་འབྱོར་དང་བཟླས་བརྗོད་མཆོད་གཏོར་སོགས་ལ་ཡུན་རིང་དུ་འབད་ནས། ལྷ་མཉེས་ཤིང་རང་ལ་ཉེ་བར་བྱེད་པའི་སྦྱོར་བ་ལ་འབད་པར་བྱེད་པ་ནི་བསྙེན་པའོ། ། དེ་ནས་ཕ་རོལ་པོ་དང་གཡུལ་འགྱེད་པའི་ཕྱིར་དུ་དཔུང་གི་ཚོགས་རྣམས་ཕྱོགས་གཅིག་ཏུ་བསྡུས་ཏེ། གོ་བསྐོན་པ་དང་མཚོན་ཆ་ཆས་སུ་འཇུག་པ་སོགས་བྱེད་པ་དང་འདྲ་བར་བསྙེན་པ་ཚད་དུ་ཐེངས་ནས། ལས་ལ་སྦྱོར་བའི་ཉེ་རྒྱུ་ལིང་ག་དང་། རྫས་དང་སྨན་དང་འབྲུབ་ཁུང་དང་ཐུན་ལ་སོགས་པ་ཆས་སུ་གཞུག་ཅིང་། ལས་ལ་སྦྱོར་བའི་ཉེ་རྒྱུ་ལྷག་མ་རྣམས་དང་། ལས་དེ་ལ་སྦྱོར་བའི་ཐུགས་རིངས་པར་སྐུལ་བའི་བཟླས་པའི་རྣམ་པ་གཞན་བྱེད་པ་ནི་སྒྲུབ་པའོ། ། དེ་ནས་དམག་གི་ཚོགས་དེ་དག་གཡུལ་འགྱེད་པ་དང་འདྲ་བར་ལས་དེ་དང་དེ་ལ་དངོས་སུ་སྦྱོར་བའི་བཟླས་པ་དང་ཆོ་ག་ལ་ཞུགས་པ་ནི་ལས་སྦྱོར་རོ། ། དེ་ནས་གཡུལ་བཀྱེ་བའི་དབང་གིས་ཕ་རོལ་པོ་ཕམ་པར་བྱས་པ་དང་། བསད་པ་དང་། བཅིང་བ་དང་། ཡུལ་འཁོར་ཐོབ་པ་སོགས་དང་འདྲ་བ་ནི་ལས་ལ་སྦྱར་བའི་འབྲས་བུ་འགྲུབ་པ་སྟེ། རྒྱུད་སྡེ་ཆེན་པོ་རྣམས་ལས་འདིའི་དོན་ཐ་སྙད་གཉིས་ཀ་དངོས་སུ་ཡོད་པ་དང་། དངོས་སུ་མེད་ཀྱང་དོན་ཚང་བར་ཡོད་པས། འདིའི་སྐབས་སུ་ལྷའི་རྣལ་འབྱོར། བཟླས་པ། གཏོར་མ། རྫས་སོགས་མི་འདྲ་བའི་ཁྱད་པར་ཞིབ་པར་ཤེས་ཤིང་། བསྙེན་པ་གནད་དུ་སོང་མ་སོང་གི་རྟགས་དང་ཚད། སྒྲུབ་པ་གནད་དུ་སོང་མ་སོང་། ལས་སྦྱོར་ལ་དངོས་སུ་འཇུག་རན་མ་རན་གྱི་རྟགས་དང་ཚད། ལས་ལ་སྦྱར་བས་དགོས་པ་འགྲུབ་མི་འགྲུབ་ཀྱི་རྟགས་དང་ཚད། གྲུབ་ནས་ཇི་ལྟར་བྱ་བ་དང་། མ་གྲུབ་ན་སྤོགས་ཆོག་ཇི་ལྟར་བྱ་བ་སོགས་ཀྱི་རྣམ་དབྱེ་ལེགས་པར་ཤེས་དགོས་སོ། ། དེ་ལྟར་མིན་ན་ངལ་བ་འབྲས་བུ་མེད་པའམ། འབྲས་བུ་ལོག་པར་འབྱིན་པ་གང་རུང་ལས་མི་འདའོ། ། དེ་ལྟར་ན་འདིའི་བསྙེན་སྒྲུབ་ལས་གསུམ་ཉམས་སུ་ལེན་པ་ལ་བཞི། གང་དུ་ཉམས་སུ་ལེན་པའི་གནས། གང་གིས་ཉམས་སུ་ལེན་པའི་གང་ཟག། གང་གི་ཕྱིར་ཉམས་སུ་ལེན་པའི་དགོས་པ། ཇི་ལྟར་ཉམས་སུ་ལེན་པའི་ཚུལ་ལོ། ། དང་པོ་ནི། གྲིབ་ཅན་དང་དམ་ཉམས་གནས་བའི་ས་མ་ཡིན་པ། ནག་ཕྱོགས་ལ་དགའ་བའི་མི་དང་མི་མ་ཡིན་གདུག་པ་ཅན་མི་གནས་པ། དབེན་ཞིང་འདུ་འཛི་དང་བྲལ་བ། དུར་ཁྲོད་ལ་སོགས་པ་མཁའ་འགྲོ་མ་འདུ་བའི་གནས་སམ། རང་ཡིད་དང་མཐུན་པའི་སྤྱིལ་བུ་སོགས་སོ། ། གཉིས་པ་གང་ཟག་ནི། རྡོ་རྗེ་ཐེག་པའི་ལམ་གྱི་རྩ་བ་དབང་བསྐུར་བ་ལེགས་པར་ཐོབ་ཅིང་། དམ་ཚིག་དང་སྡོམ་པ་མིག་གི་འབྲས་བུ་ལྟར་གཅེས་པར་འཛིན་པའོ། ། དམ་ཚིག་སྡོམ་པ་ཡལ་བར་འདོར་བ་ནི་ཆོས་སྐྱོང་གིས་སྤོང་བ་ཡིན་ཏེ། ཟླ་གསང་ཐིག་ལེ་ལས། ལྷ་རྣམས་ཀྱང་ནི་དམ་ཉམས་ཀྱི། ། གསོལ་ཡང་བཞེས་སུ་མི་གནང་སྟེ། ། ཞེས་གསུངས་པའི་ཕྱིར། དེ་ལྟར་དམ་ཚིག་དང་སྡོམ་པ་ལ་གནས་པས་བཀའ་བསྒོ་བ་དང་། རྗེས་སུ་གནང་བ་དང་། སྒྲུབ་པའི་ལུང་དང་། མན་ངག་སོགས་ཀྱི་ལུང་ལེགས་པར་ཐོབ་ཅིང་ཉམས་སུ་ལེན་པའི་གནད་ལ་མཁས་པས་ཉམས་སུ་བླང་བར་བྱའོ། ། གསུམ་པ་དགོས་པ་ནི། རང་ཉིད་ཀྱི་རྙེད་བཀུར་སྙན་གྲགས་སོགས་ཚེ་འདིའི་ཕུན་ཚོགས་དང་ཟང་ཟིང་གི་ཕྱིར་མ་ཡིན་པར། སྙིང་ཐག་པ་ནས་ཐོས་བསམ་སྒོམ་གསུམ་གྱི་སྒོ་ནས་འཇིག་རྟེན་ཕྱི་མའི་དོན་གྱི་ཕྱིར་དང་། རྒྱལ་བའི་བསྟན་པ་ལ་གཅེས་པར་འཛིན་པའི་བློས་བཤད་སྒྲུབ་ལ་ཞུགས་ཙམ་ཉིད་ནས་བདུད་དང་བདུད་ཀྱིས་ཡིད་བསྒྱུར་བའི་སྐྱེ་བོ་དག་གིས་སྒོ་སྣ་ཚོགས་ནས་བར་དུ་གཅོད་པར་འགྱུར་བས། དེ་དག་གི་འགལ་རྐྱེན་སེལ་བ་དང་། མཐུན་རྐྱེན་སྒྲུབ་པའི་ཕྱིར་སྲུང་མ་ཁྱད་པར་ཅན་འདི་ལྟ་བུ་ལ་བརྟེན་ནས་འགལ་རྐྱེན་སེལ་བ་དང་མཐུན་རྐྱེན་སྒྲུབ་པའི་ཕྱིར་དུ་ཡིན་གྱི། དེ་ལས་གཞན་དུ་མ་ཡིན་ནོ། ། བཞི་པ་ཇི་ལྟར་ཉམས་སུ་བླང་བའི་ཚུལ་ལ་གསུམ། བསྙེན་པ། སྒྲུབ་པ་ལས་ལ་སྦྱོར་བའོ། ། དང་པོ་ནི། མཁས་གྲུབ་ཐམས་ཅད་མཁྱེན་པས་ཕྱག་དྲུག་པའི་བསྙེན་སྒྲུབ་ལས་གསུམ་གྱི་རྣམ་གཞག་ནས་ཇི་སྐད་བཤད་པ་ལྟར་འདིར་ཡང་ཕལ་ཆེར་རུང་བས། དེ་ལ་གཏོར་མ་དང་འབྲེལ་བ་དང་། མ་འབྲེལ་བའི་སྐབས་གཉིས་ལས། དང་པོ་ནི། ཞག་རེ་ལ་ཐུན་བཞིའམ་དྲུག་ཏུ་གཏོར་མ་དང་བཟླས་པ་འབྲེལ་བ་རེ་ཞིག་པའི་ཉམས་ལེན་གྱི་དབང་དུ་བྱས་པ་དང་། ཐུན་ཐ་མ་འབའ་ཞིག་ལ་བྱེད་པའི་རྒྱུན་ལྡན་པའི་དབང་དུ་བྱས་པའོ། ། དང་པོ་ལ་མེ་ལྕེ་འབར་མའི་རྒྱུད་ཀྱི་ལེའུ་བཞི་པ་ལས། མཐིང་ནག་གྲུ་བཞིའི་དབུས་ན་ཨེ་གྲུ་གསུམ། ། ཚོན་རྩི་མི་རུས་ལྡོང་རོས་རམས་དང་སྐབ། ། དབུས་སུ་ཞེས་གསུངས་པ་ལྟར། སྒྲུབ་པའི་མཎྜལ་འབྲི་བ་དང་འབྲེལ་བ་དང་། གཏོར་མ་འབའ་ཞིག་ལ་བརྟེན་པའོ། ། དང་པོ་མཎྜལ་བཅའ་གཞི་འོག་ཏུ་གཏོར་སྒྲུབ་ཀྱི་སྐབས་སུ་འཆད་ལ། འདིར་མཎྜལ་ནི། ཁྲག་ཞག་འཁྲུགས་པའི་རྒྱ་མཚོ་ཆེན་པོའི་ནང་དུ་རླུང་ནག་འཚུབ་མར་འཚུབས་པའི་གུར་གྱི་ནང་དུ་མཐིང་ནག་གྲུ་བཞི་པའི་དབུས་སུ་ཨེ་ལས་ཆོས་འབྱུང་གྲུ་གསུམ་པའི་ནང་དུ། བསེ་མཁར་སྨུག་པོ་གྲུ་བཞི་པ། ཟུར་བཞི་སྨུག་པོ་མཆོངས་ལས་བྱས་པ། ཁ་བད་སྔོན་པོ་གཡུ་ལས་བྱས་པ། རྨང་གཞི་ནག་པོ་ལྕགས་ལས་བྱས་པའི་ནང་དུ། མངོན་རྟོགས་བཞིན་བསྒོམས་པའི་མདུན་དུ་གཏོར་མ་རྣམས་ཕྱག་ལེན་བཞིན་དུ་བཤམས་ལ། དུས་ཇི་ཙམ་བྱས་པའི་རིང་ལ་མཚམས་ཤིན་ཏུ་དམ་པར་བཅད། ཐུན་མཚམས་སུའང་མཚམས་གཡོག་ངེས་པ་ཅན་མིན་པ་མི་འཕྲད། ངག་མི་བསྲེ། གྲིབ་ཅན་དང་དམ་ཉམས་དང་། རང་གི་བླ་མ་སོགས་དང་འཁོན་ཡོད་པའི་ལག་ནས་བྱུང་བའི་སྒྲུབ་རྫས་དང་བཟའ་བཏུང་སོགས་ཀྱི་ཡོ་བྱད་མི་ལེན་ནོ། ། དེ་ནས་གཏོར་མ་དང་། མཆོད་པའི་རྫས་དང་། བྲིས་སྐུ་དང་། ཕྱི་ནང་གསང་བའི་རྟེན། སྤོས་སྦྱར་མ། རྡོར་དྲིལ། ཅང་ཏེའུ་སོགས་མེད་དུ་མི་རུང་བའི་ཡོ་བྱད་རྣམས་འཚོགས་པར་བྱས་ལ། ཡར་ངོའི་ཚེས་བརྒྱད་དང་། བཅུ་དང་། བཅུ་བཞི་དང་། བཅོ་ལྔ་སོགས་གང་རུང་ལ་གཟའ་དང་། སྐར་མ་དང་། སྦྱོར་བ་དང་། བྱེད་པ་བཟང་པོ་ལ་ཐོག་མར་བརྩམ་པར་བྱའོ། ། དེ་ནས་ཡི་དམ་གྱི་སྒྲུབ་ཐབས་རྫོགས་པར་བསྒོམས་ཏེ་བཟླས་པ་ཅུང་ཞིག་བྱ་ཞིང་མཆོད་བསྟོད་བདུད་རྩི་མྱང་བ་སོགས་བྱས་ནས་མདུན་བསྐྱེད་ཀྱི་གཏོར་མ་འབུལ། དངོས་གྲུབ་ཞུས། དེ་ནས་ལྷ་མོ་བསྐྱེད་པ་ནི། བྷྱོཿརཀྨོ་བྷྱོཿཞེས་སོགས་བརྗོད། ཨོཾ་ཧྲཱིཿཥྟྲཱིཿབི་ཀྲི་ཏཱ་ན་ན་ཧཱུྃ་ཕཊ། ཅེས་བརྗོད། མཎྜལ་སྟོང་པ་ཉིད་དུ་གྱུར། སྟོང་པའི་ངང་ལས་ཁྲག་ཞག་འཁྲུགས་པའི་རྒྱ་མཚོ་ཆེན་པོའི་ནང་དུ་རླུང་ནག་འཚུབ་མའི་གུར་གྱི་ནང་དུ། འོག་གཞི་མཐིང་ནག་གྲུ་བཞི་པའི་དབུས་སུ། ཨེ་ལས་ཆོས་འབྱུང་གྲུ་གསུམ་པའི་དབུས་སུ་དྲེའུ་རྐྱང་སེར་གྭ་པའི་སྟེང་དུ་བྷྱོཿལས་དཔལ་ལྡན་ལྷ་མོ་དམག་ཟོར་གྱི་རྒྱལ་མོ་ཞེས་སོགས་མངོན་རྟོགས་བཞིན་བསྐྱེད་ནས། སྤྱན་འདྲེན། མཆོད་བསྟོད། བཤགས་པ། སྐོང་གསོ་རྣམས་ཐུན་དང་སྦྱར་ལ་རྒྱས་པར་བྱ། དེ་ནས་བསྙེན་པ་ལ་འཇུག་པ་ན། མེ་ལྕེ་འབར་མའི་ལེའུ་བརྒྱད་པ་ལས། སྔགས་ཞེས་བྱ་བ་མཁའ་འགྲོའི་སྲོག་རྩ་ཡིན། ། གྲངས་ཀྱང་མང་ལ་ཟུར་ཡང་མ་ཆག་སྟེ། ། གུག་སྐྱེད་ཚེག་དྲག་དག་ཀྱང་མ་ནོར་ན། ། ལྷ་མོ་ནག་མོ་དངོས་སུ་འགྲུབ་པ་ཡིན། ། ཅེས་གསུངས་པ་བཞིན་བསྙེན་པ་བྱེད་དགོས་སོ། ། རང་ཡི་དམ་དུ་གསལ་བའི་ཐུགས་ཀའི་ཧཱུྃ་ལས་འོད་ཟེར་འཕྲོས། ལྷ་མོའི་ཐུགས་ཀའི་བྷྱོཿལ་ཕོག་པས་ཐུགས་རྒྱུད་རང་དབང་མེད་པར་བསྐུལ་བས་ཅི་འདོད་པའི་ལས་རབ་འབྱམས་འགྲུབ་པར་བསམས་ལ། བྷྱོཿརྦད་པ། རཀྨོ་བྷྱོཿསྙིང་ཁྲག་ལ། རཀྨོ་བྷྱོ་བྷྱོཿསྙིང་ཁྲག་ལ། རོལ་རོལ། རཀྨོ་ཐུན་བྷྱོཿཉམས་པའི་སྙིང་ཁྲག་ལ་རོལ། ཁ་ལ་རཀ་ཆེན་མོ། དམར་ནག་མ་ཆེན་མོ། རཀྨོ་ཨ་ཁྲག་འཐུང་མ་ཁྱོད་ཀྱིས་རོལ། བྱ་ཏ་བྱ་ཐུན་བྷྱོཿརུ་ལུ་མྱུར་དུ་མྱུར་དུ། རུ་ལུ་ཧཱུྃ་བྷྱོཿཧཱུྃ། ཐུགས་བྱིན་གྱིས་རློབས། ཡང་སྔགས་ཕྲེང་རང་གི་ཐུགས་ཀའི་ཧཱུྃ་ལས་བྱུང་བ་ཞལ་ནས་ཐོན། ལྷ་མོའི་ཞལ་དུ་ཞུགས། ཐུགས་ཀའི་བྷྱོཿལ་ཐིམ། ལྟེ་བ་ནས་བྱུང་། རང་གི་ལྟེ་བ་ནས་ཞུགས་ཧཱུྃ་ལ་ཐིམ། མགལ་མེའི་འཁོར་ལོ་ལྟར་སྔགས་ཀྱི་ཡིག་འབྲུ་རྣམས་ཁ་དོག་སྔོ་ནག། མེ་འོད་འཕྲོ་བ། མྱུར་བ། དྲག་ལ་རྩུབ་པ་ཅན་དུ་རྩེ་གཅིག་ཏུ་དམིགས་ཏེ་བཟླས་པ་བྱའོ། ། ལྷག་ཆད་ཀྱི་ཉེས་པ་ཞི་བར་བྱ་བའི་ཕྱིར་ཡི་གེ་བརྒྱ་པ་ཅི་མང་བཟླས་སོ། ། དེ་ལྟར་ཐུན་རེ་ལ་ཇི་ཙམ་བཟླ་བའི་རིང་ལ་རང་དང་ལྷ་མོའི་ཆོས་ཉིད་ལ་དབྱེ་བ་ཅུང་ཟད་ཀྱང་མེད་པའི་རང་བཞིན་སྟོང་པ་ཉིད་དུ་རོ་གཅིག་ཀྱང་། གདུག་པ་ཅན་འདུལ་བའི་དོན་དུ་སྟོང་ཉིད་རྟོགས་པའི་ཡེ་ཤེས་ཀྱི་གཟུང་རྣམ་ཤིན་ཏུ་དྲག་ཏུ་ཁྲོས་པའི་ཁྲོ་མོའི་གཟུགས་ཅན་སྣང་སྟོང་སྒྱུ་མ་ལྟ་བུའི་སྐུར་ཤར་བ་ཡང་ཡང་དྲན་པར་བྱས་ཏེ། མགྱོགས་པ་དང་། བུལ་བ་དང་མ་དག་པའི་སྐྱོན་བསལ་ཏེ་རྩེ་གཅིག་པའི་དམིགས་པ་རྣོ་ཞིང་སྨྲ་བརྗོད་དྲག་པོས་བཟླ་བར་བྱའོ། ། བཟླས་བརྗོད་དང་ནི་དཀའ་ཐུབ་དག། ཅེས་སོགས་དང་གོང་དུ་སྨོས་པ་དེའི་ཕྱིར་རོ། ། གྲངས་ནི། འབར་མ་ལས། ས་ཡ་བཟླས་ན་མ་མོ་མངོན་དུ་འོང་། ། བྱེ་བ་བཟླས་ན་ཕྱག་རྒྱ་སྟོན་པར་བྱེད། ། འབུམ་ཕྲག་དག་གིས་དངོས་གྲུབ་མཚན་མ་སྟེར། ། ཅེས་གསུངས་སོ། ། དེ་ནས་གཏོར་མ་བྱིན་གྱིས་བརླབས་ལ་གཏོར་ཆོག་ལྟར་འབུལ། ཕྲིན་ལས་བཅོལ། བསྟོད་བསྐུལ་རྒྱས་པར་བྱ། ཐུན་དང་པོ་ལ་དེ་ལྟར་བྱས་ནས། གཉིས་པ་དང་། གསུམ་པ་དང་། བཞི་པ་རྣམས་ལ་རྒྱས་བསྡུས་སྐབས་དང་སྦྱར་ལ། བསྙེན་པ་ལ་གཙོ་བོར་འབད་པ་ཡིན་ནོ། ། དེ་ནས་སྒྲུབ་པ་མ་ཐོན་གྱི་རིང་ལ་ཆོས་སྐྱོང་འཁོར་བཅས་གཤེགས་སུ་གསོལ་བ་དང་། བྲིས་སྐུ་ལ་བསྟིམ་པ་དང་། མཎྜལ་གྱི་མཚན་མ་ལ་བརྟན་བཞུགས་གང་ཡང་མི་བྱེད་པར་སྒྲུབ་ཁང་དེ་ན་ཆོས་སྐྱོང་འཁོར་བཅས་དངོས་སུ་ཁྲ་ཕུང་ངེ་བཞུགས་པར་བསམ་མོ། ། ཐུན་རྗེས་མ་རྣམས་ལ་གསར་དུ་བསྐྱེད་པ་མིན་སྔར་གྱི་དེ་ཁ་ལ་གསལ་བཏབ་ནས་བསྒོམ་པ་ཡིན་ནོ། ། དེ་ལྟར་ཞག་དང་ཟླ་བ་དང་ལོ་ལ་སོགས་སུ་ཐུན་བཞིའམ་དྲུག་དྲུག་གང་བྱེད་ཀྱང་ཐུན་ཐ་མ་ལ་ཆ་ོག་རྒྱས་པར་བྱས། བསྟོད་བསྐུལ་ཟིན་ནས། གཏོར་མར་གྲིབ་གནོན་གྱི་གདོན་བསྲུང་བའི་ཕྱིར་དཔལ་འབར་བཙུགས། ཐོག་ཁར་ཁྱེར། གསོ་བྲན་བྱས། བྱིན་གྱིས་བརླབས་ཏེ། བྷྱོཿརབ་འབྱམས་རྒྱལ་བ་ཀུན་གྱི་ཕྲིན་ལས་ལ། ། ཞེས་སོགས་དཀྱུས་ལྟར་བརྗོད། གཏོར་མ་གཤེགས། རྗེས་ཆོག་བྱས། མངའ་གསོལ་ཤིས་བརྗོད་སོགས་བྱའོ། ། ཡེ་ཤེས་པ་གཤེགས། དམ་ཚིག་པ་རང་ལ་བསྡུས་ཏེ་ལས་ཀྱི་རྗེས་མི་མངོན་པར་བྱའོ། ། གཉིས་པ་རྒྱུན་གྱི་ཉམས་ལེན་གྱི་དབང་དུ་བྱ་བ་ནི། འཛིན་གཏོར་ལ་བརྟེན་ཏེ་དགོངས་མོའམ། སྲོད་ལ་ཐུན་རེར་ཆོ་ག་ཚང་བ་རེའི་སྐབས་སུ་གྲངས་འདི་ཙམ་མམ། དེའི་བསྙེན་པ་ནར་མར་བྱེད་ཚུལ་གོང་དུ་བརྗོད་པ་བཞིན་ནོ། ། གཉིས་པ་གཏོར་མ་དང་འབྲེལ་བ་རྒྱུན་བསྙེན་གྱི་བཟླས་པ་བྱ་བར་འདོད་ན། མདུན་དུ་སྐད་ཅིག་གིས་ལྷ་མོ་བསྐྱེད། རང་གི་ཐུགས་ཀའི་ཧཱུྃ་ལས་འོད་ཟེར་འཕྲོས། བྱང་ཤར་མུ་ལེ་དིང་གི་རྒྱ་མཚོ་ཆེན་པོ་ནས་དཔལ་ལྡན་དམག་ཟོར་གྱི་རྒྱལ་མོ་འཁོར་དང་བཅས་པ་སྤྱན་དྲངས། བྷྱོཿཁྱོད་ཀྱི་སྤྱི་བོའི་གཙུག་རུམ་ན། ། ཞེས་སོགས་ཀྱིས་སྤྱན་དྲངས། གཉིས་སུ་མེད་པར་བྱས། རིགས་བདག་གིས་རྒྱས་གདབ། མཆོད་བསྟོད་བདུད་རྩི་མྱང་བ་བཤགས་པ་རྣམས་བྱས། སྐོང་གསོ་བསྡུས་པ་ཅིག་བྱེད། དེ་ནས་བསྙེན་བ་ཉིད་བྱའོ། ། མཆོད་བསྟོད་བྱས། བཛྲ་མུཿས་ཡེ་ཤེས་པ་གཤེགས་སུ་གསོལ། དམ་ཚིག་པ་བསྡུ་བའམ་བཞག་སྟེ། བྱ་བ་གཞན་ལ་འཇུག་གོ། བསྙེན་པ་ཇི་ལྟར་བྱ་བ་བརྗོད་ཟིན་ཏོ། ། བསྙེན་པའི་ཚད་ནི་གོང་དུ་བརྗོད་པ་དང་། གཞན་ཡང་མཚན་མ་དང་། གྲངས་དང་། དུས་ཀྱི་བསྙེན་པའོ། ། མཚན་མ་ལ་རབ་དངོས། འབྲིང་ཉམས་སྣང་། ཐ་མ་རྨི་ལམ་དུ་ལྷ་མོའི་སྐུ་མཐོང་བ་དང་། བུད་མེད་ནག་མོ་དང་། མོན་མོ་ནག་མོ་དངོས་སམ་ཉམས་སྣང་ལ་མཐོང་བ་དང་། ཁྱི་ནག། རྟ་ནག། ལུག་ནག། གཡག་ནག། བྱ་ནག་མང་པོ་མཐོང་བ་དེ་དག་ནི་ཉེ་བའི་རྟགས་སོ། ། གཏོར་མ་དང་སྒྲུབ་རྫས་སྒྲུབ་ཁང་སོགས་སུ་འོད་དང་། མེ་འབར་བ་དང་ཐོག་འཚེག་པ་དང་། སྒྲ་སྙན་ཅིང་ཡིད་དུ་འོང་བ་དང་། དྲི་ཞིམ་པོ་རྣམས་རང་ལ་འཁོར་བའི་རྟགས་སོ། ། བླ་མ་དང་། བུད་མེད་རྒྱན་བཟང་པོས་བརྒྱན་པ་དང་། མི་དཔོན་དང་། སྐྱེ་བོའི་ཚོགས་ཀྱིས་བཟའ་བཏུང་སྟེར་བ། ཐོད་པར་ཆང་འཐུང་བ། མིའི་ཤ་ཟ་བ། དར་ཕྱར་བ། དུང་འབུད་པ། ཉི་ཟླ་ཤར་བ་སོགས་ནི་དངོས་གྲུབ་ཀྱི་རྟགས་ཡིན། བུད་མེད་རྒྱན་མེད་མང་པོ་ངུ་བ་སོགས་ནི་ལྡོག་པའི་རྟགས་ཡིན། མཚོན་ཆ་ཆག་པ། རོལ་མོ་ཆག་པ། མཛེ་ཕོ་དང་མི་གཙང་བ་སོགས་ནི་ཉམས་གྲིབ་ཀྱི་རྟགས་ཡིན། གྲངས་ནི་བྱེ་བའོ་གསུངས། དུས་བསྙེན་བྱེད་པ་དེར་མེད་དོ། ། ཞི་བ་དང་རྒྱས་པ་དང་དབང་གི་བསྙེན་སྒྲུབ་ལས་གསུམ་ཐམས་ཅད་གཏོར་མར་རག་ལས་པས། ཐུགས་དམ་སྐོང་བ་འཕྲིན་ལས་བཅོལ་བ་ཐམས་ཅད་གཏོར་མ་འབུལ་ནས་བྱེད་དགོས་པས། གཏོར་མའི་གནད་ཤེས་པ་གལ་ཆེའོ། ། དེས་ན་སྒྲུབ་ཁང་དང་མགོན་ཁང་སོགས་སུ་དུས་རྟག་ཏུ་འཇོག་པའི་གཏོར་མ་ལ་རྟག་གཏོར་ཟེར། ལོའམ་ཟླ་བའི་བར་དུ་བཞག་ནས་ལོ་ཟད་ཟླ་ཟད་ཀྱི་ཉེར་དགུའམ། རང་གནས་འཕོ་བའི་ཚེ་བསྡུ་བ་ནི་རྟེན་གཏོར་རམ་འཛིན་གཏོར་ཟེར། ནུབ་རེ་བཞིན་གསར་དུ་འབུལ་བ་ལ་འཕྲལ་གཏོར་ཟེར། དུས་ལོ་གསར་པའི་ཚེས་གཅིག། བརྒྱད། བཅུ། བཅུ་བཞི། བཅོ་ལྔ། ཉི་ཟླ་ཤར་ནུབ་ཀྱི་ཟེར་རྣམས་ལ་འབུལ་བྲ་ནི་དུས་གཏོར་ཟེར་རོ། ། མར་ངོའམ། ནད་དང་